SKÆRING: På terrassen ved John Helbos hus lå hans papegøje Carlos på maven med vingerne spredt ud.

- Da jeg vender ham rundt, kan jeg se, at han har et skudhul i brystet. Blodet render stadig ud, og han er fortsat varm, så det må være sket fem minutter før, jeg kommer, siger John Helbo, der er tydeligt påvirket af situationen.

John Helbo ringer til Østjyllands Politi, der kommer ud og undersøger forholdene.

Han spørger også i kvarteret, om der er nogle af naboerne, der har set eller hørt noget.

- En af dem har hørt et skud lige før jeg kom hjem. Så det bekræfter, at det lige er sket, siger John Helbo.

Han fortæller, at Carlos formentlig er blevet skudt med en luftbøsse.